Sandnes Ulf-Aslak (19) roses etter eliteseriedebuten
Aslak Falch fikk sjansen i suspenderte Bo Andersen sitt fravær, og gjorde jobben i møtet med laget fra saftbygda. Sogndal skapte flere gigasjanser, men ble enten stoppet av Falch eller egen udyktighet. - Det var veldig kjekt. Jeg fikk mye skudd på meg, noe jeg elsker, sier Falch til VG Nett etter kampen.Ti minutt etter pause fikk Sogndal-spiss Malick Mane avslutte fra fire meter, men kladdet det til slik at Falch fikk hanskene på ballen før den passerte streken. - Jeg var sikker på at jeg scoret der, sier Mane til VG Nett om sjansen. I sluttfasen av kampen var både Tonny Brochmann og Tore André Flo alene med Falch, men klarte ikke å overliste ferskingen mellom stengene. - Jeg var ganske nervøs før kampen, men fikk en god involvering helt i starten, og da gikk det helt over, sier Falch. Etter kampen vanket det ros fra trener Asle Andersen. - Aslak var strålende, og leverte flere matchavgjørende redninger. Han utstrålte trygghet, og viste meget høyt nivå, sier Andersen til VG Nett.Sogndal har bare scoret ett mål på sine fem siste seriekampar - det var ikke vanskelig å forstå hvorfor etter dagens kamp. Mane var nære på også før pause, da en heading fra bakre stolpe var på vei i nettet helt til Edier Frejd klarerte ballen i stolpen og ut. Like etter pause fikk Ulrik Flo kampens største sjanse da han avsluttet upresset fra seks meter, men skuddet gikk håpløst over. - Det er veldig frustrerende. Vi har noen eventyrlige sjanser til å score, men udyktighet og uflaks stopper oss. Vi har ikke flyten om dagen, sier Sogndal-kaptein Eirik Bakke (34) etter lagets første poeng på fem kamper. - Dette er en kamp vi skal vinne med ett eller to mål. Vi er inne i en periode der vi er nærme, uten at det vil seg helt, supplerer trener Jonas Olsson.
(Sogndal - Sandnes Ulf 0-0) En 19 år gammel keeperdebutant sto i veien for det meste da Sandnes Ulf sikret seg et verdifullt bortepoeng mot Sogndal.